โต้งไม่ติดใจจม."ประสาร"ถึง"ป๋วย"
"กิตติรัตน์"ย้ำร่วมมือหลายองค์กรดูแลการใช้จ่ายงบประมาณอย่างดีไม่ให้รั่วไหล ไม่ติดใจ "ประสาร" ส่งจดหมายถึง"อ.ป๋วย"
9 ก.ค. 2555

"กิตติรัตน์"ย้ำร่วมมือหลายองค์กรดูแลการใช้จ่ายงบประมาณอย่างดีไม่ให้รั่วไหล ไม่ติดใจ "ประสาร" ส่งจดหมายถึง"อ.ป๋วย" 




นายกิตติรัตน์ ณ ระนอง รองนายกฯ และรมว.คลัง กล่าวถึงกรณีที่นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เขียนจดหมายเปิดผนึกถึง อ.ป๋วย อึ๊งภากรณ์ เกี่ยวกับเบื้องหลังการโอนหนี้กองทุนฟื้นฟูและพัฒนาระบบสถาบันการเงินว่า เข้าใจว่าจดหมายดังกล่าวถูกเขียนขึ้นตั้งแต่เดือน พ.ค. ซึ่งอยู่ในช่วงปรึกษาหารือถึงขั้นตอนการดำเนินการ ซึ่งเป็นเรื่องที่ผ่านมาแล้ว โดยประเด็นสำคัญอยู่ที่เรื่องดังกล่าวมีข้อสรุปที่ดี จึงเห็นว่า จากนี้ทุกฝ่ายควรมองไปข้างหน้า ไม่ควรย้อนเรื่องราวเก่าๆ
"ตอนนี้เดือนก.ค.แล้ว มันผ่านมานานแล้ว ผมว่า เราไม่น่าจะย้อนเรื่องเก่าขึ้นมา ตอนนี้ยืนยันว่าเรากับแบงก์ชาติยังมีการปรึกษาหารือร่วมกันอยู่"นายกิตติรัตน์กล่าว
นายกิตติรัตน์ ยังยืนยันว่า มีความจำเป็นต้องออกกฎหมายกู้เงินจำนวน 1.6-2 ล้านล้านบาท เพื่อพัฒนาโครงสร้างพื้นฐาน โดย 2 ใน 3 ของงบจะเป็นโครงการก่อสร้างระบบคมนาคมขนส่ง ส่วนที่เหลือเป็นการพัฒนาด้านอื่นๆ เช่น ด้านการสื่อสารโทรคมนาคม และการพัฒนาด่านศุลกากรเพื่อรองรับการค้าชายแดน
อย่างไรก็ดี การกู้เงินก็เป็นวิธีการหนึ่งที่ใช้ในการระดมทุน ไม่ได้ต้องการซุกซ่อนใดๆ และการใช้จ่ายงบประมาณต่างๆ จะมีองค์กรอิสระเข้ามาร่วมดูแล จึงมั่นใจได้ว่า จะไม่รั่วไหลอย่างแน่นอน